MWC 2019: Čínsky OPPO predstavil smartfón s 10-násobným bezstratovým zoomom
Maratón podujatí pre novinárov sa niekoľko rokov tradične začínal v sobotu popoludní. Tento rok prevzal štafetu čínsky výrobca OPPO, ktorý patrí medzi 5 najväčších výrobcov smartfónov. V sobotu popoludní predstavil smartfón s 10-násobným bezstratovým zoomom. Takýto rozsah je dosiahnutý pomocou troch objektívov. Hlavný fotoaparát má 48 Mpx snímač a objektív so zorným uhlom približne ako ľudské oko. Pod ním je objektív s ultraširokým zorným uhlom 120 stupňov, Ohnisková vzdialenosť tohto objektívu je po prepočítaní na full frame 16 mm. Teleobjektív má v porovnaní s ultraširokým objektívom 10-násobný zoom čiže po prepočítaní 160 mm. Keby sa mal pokryť tento rozsah ohniskových vzdialeností tradičnými technológiami, modul objektívu by musel mať hrúbku minimálne 15 mm. Inžinierom OPPO sa podarilo modul zoomového objektívu vtesnať do 6,6 mm hrubého tela smartfónu. Podobne ako pri periskope sú niektoré šošovky umiestnené kolmo k optickej osi prednej šošovky.
Hlavný fotoaparát aj teleobjektív majú optickú stabilizáciu obrazu.
Nový smartfón od OPPO bude založený na čipe Qualcomm Snapdragon 855 – prvej 5G komerčnej čipovej platforme pre smartfóny.
Na vybraných trhoch pravdepodobne aj vrátane Poľska bude tento smartfón dostupný v druhom kvartáli 2019.Zobrazit Galériu